Pokušaj vojnog puča u Turskoj 2016.

**Pokušaj državnog udara u [[Turska|Turskoj]]** desio se 15. i 16. jula 2016. godine. Državni udar je pokušao da izvede pobunjeni deo turske vojske koji je bio protiv režima turskog predsednika Redžepa Tajipa Erdogana. U sukobima između pučista i snaga lojalnih Erdoganovom režimu poginulo je oko 290 ljudi, a više od 1.400 je ranjeno. Uhapšeno je oko 6.000 ljudi, a smenjena su 34 turska oficira.

## Pokušaj državnog udara
15. jula 2016. oko 22.30 po lokalnom vremenu, vojska Turske saopštila da je srušila Redžepa Tajipa Erdogana i preuzela kontrolu nad zemljom. Vojska je saopštila da je vladavina prava glavni prioritet. Turska državna televizija TRT je navodno prekinula emitovanje. Turska vojska izdala je saopštenje u kojem je rečeno da je preuzeta vlast u zemlji i da poštovanje zakona mora ostati prioritet, javio je Rojters.

Oko 22.40 svi letovi sa aerodroma Ataturk u Istanbulu otkazani su nakon najnovijih događaja u Turskoj, preneo je Rojters citirajući pilota na aerodromu. Oko 22.45 Si-En-En Terk javio je da je Turski predsednik Redžep Tajip Erdogan bezbedan. Ova TV stanica navela je da su u glavnom sedištu turske vojske uzeti taoci. Oko 22.55 turska državna agencija Anadolija javila je da pučisti u generalštabu kao taoca drže komandanta turske vojske. Na snimcima iz Ankare koje su preneli mediji, videlo se kako vojni helikopter „kobra” puca na ciljeve na zemlji. Turski mediji javili su o sukobima vojske i policije na nekoliko mesta u Turskoj. U zemlji je u ovom periodu vladala opšta konfuzija, građani su bili u strahu. Oko 23.30 vojska je, preko državne televizije TRT, objavila je da zemljom upravlja „Mirovni savet” koji će obezbediti sigurnost građana. Navodi se i da je Erdoganova vlast „podrla temelje demokratije i sekularne države”. Širom zemlje je bio uveden policijski čas.

Redžep Tajip Erdogan, koji se u toku puča nije nalazio u prestonici, oglasio se preko Skajpa u razgovoru sa jednom novinarkom i pozvao narod da izađe na ulice, preneo je Si-En-En. Rekao je da se vraća u Ankaru. „Pašće pre ili kasnije”, rekao je o vojnicima koji su preuzeli vlast.

Oko 23.40 vojska je umarširala i rasporedila se na glavnom istanbulskom trgu Taksim. Oko 23.50 je odjeknula snažna eksplozija u Ankari. En-Bi-Si je javio, pozivajući se na neimenovanog zvaničnika Stejt departmenta, da Erdogan traži azil u Nemačkoj. U 23.55 turski vojnici su upali u prostorije turske državne televizije TRT u Ankari koja je prekinula emitovanje programa. Britiš ervejz i Lufthanza su odlučili te večeri za preusmeravanje letova koju su krenuli ka turskim gradovima.

U 00.30 vojni helikopteri su otvorili vatru na obaveštajnu agenciju u Ankari. Posle ponoći, hiljade ljudi izašlo je na ulice turskih gradova nakon poziva Redžepa Tajipa Erdogana i lokalnih verskih lidera, koji su proteste nazvali „obavezom svakog vernika”. Turski mediji su preneli da su duboke podele u turskoj vojci.

U 00.50 turska novinska agencija Anadolija javila je da su u Istanbulu uhapšeni pukovnik i trojica vojnika koji su učestvovali u pokušaju vojnog udara. Iz Istanbula i Ankare dolaze potpuno oprečne informacije o tome ko kontroliše situaciju. Turski mediji su preneli da su političke partije, uključujući opoziciju i političke predstavnike Kurda, podigle glas protiv vojnog udara.

Oko 01.00 turski lovci F-16 oborili su helikopter u kojem su se nalazile vođe vojnog udara. Agencija Anadolija javila je da je 17 policajaca ubijeno u napadu vojnih helikoptera na sedište specijalnih snaga.

U 01.44 mediji su preneli da turska policija hapsi vojnike koji su učestvovali u pokušaju vojnog udara. Erdoganove pristalice su ušle u državnu televiziju. Erdogan je najavio da će se uskoro pridružiti pristalicama u Istanbulu ili Ankari.

Čula se eksplozija u okolini zrade parlamenta u Ankari. Iznad turske prestonice su leteli avioni i helikopteri. Haosu je dodatno doprineo premijer Binali Jildirim, koji je rekao da će „sve letelice koje lete iznad Ankare biti oborene”. Si-En-En Terk je javio da su u parlamentu odjeknule tri eksplozije.

Oko 02.00 agencija Anadolija je prenela da se na čelu pobune u Turskoj nalazi pravni savetnik generalštaba Muharem Kloše. Oko 02.00 Turska radio-televizija TRT ponovo emituje program. Voditeljka koja je pročitala proglas lidera vojnog udara tvrdila je da je bila prisiljena da to učini. Vojnici koji su se zatekli u zgradi TRT-a bili su pohapšeni.

Oko 02.30 turski predsednik Redžep Tajip Erdogan je stigao u Istanbul. U isto vreme grupe vojnika su upale u redakcije Si-En-En Terka i dnevnika Hurijet. Masa pristalica je dočekala Erdogana ispred istanbulskog aerodroma. „Tursku vode ljudi izabrani voljom 45 miliona ljudi. Mi umemo da stojimo ispred tenkova”, rekao je Erdogan a prenela agencija Anadolija. „Organizatori [puča] će platiti visoku cenu”, dodao je Erdogan, optužujući Gulena da stoji iza pobune. Ukupno sedam eksplozija je odjeknulo u zgradi parlamenta u Ankari. Ubijene su dve a ranjeno 15 osoba.

Oko 03.00 turska vlada je saopštila da u potpunosti kontroliše Ankaru. Oko 04.00 mediji su preneli da su u toku hapšenja pučista. Erdogan je najavio „čistku” u vojsci. Vojni avioni su bili upućeni da unište helikoptere koji su dejstvovali u Ankari i Istanbulu. Jedan avion kojim su upravljali pobunjenici je bombardovao predsedničku palatu u Ankari.

Turski zvaničnici su saopštili da je najmanje 60 ljudi poginulo tokom pokušaja vojnog udara. Prema podacima turske vlade, uhapšene su ukupno 754 osobe zbog vojnog udara. Oko 07.00 turski zvaničnici su saopštili da je 29 pukovnika i pet generala smenjeno sa svojih položaja.

Oko 07.30 šef turske policije je rekao da je u sukobima u sedištu vojne policije ubijeno 16 pobunjenika. Načelnik generalštaba je spasen, nakon što je držan kao talac.

Turska ambasada u Srbiji je saopštila oko 07.00 da je situacija u Turskoj, gde je pokušan državni udar, sada pod kontrolom predsednika i vlade.

Turski mediji su u toku noći javili da je utvrđeno ko su vođe vojnog puča u Turskoj. Na čelu pobunjenika je bio bivši pravni savetnik Generalštaba Oružanih snaga Turske, pukovnik Muharem Koše koji je te noći momentalno smenjen, tvrdi turska novinska agencija Anadolija. Među vođama puča su bili još jedan pukovnik, jedan potpukovnik i jedan major. Agencija Anadolija kaže da su neki od njih već uhapšeni.

## Reakcije
### Domaće reakcije

* Turski ministar za EU Omer Čelik je zatražio od vojnika da ne slušaju naredbe frakcije koja pokušava da sprovede vojni udar u zemlji. „Nećemo predati ovu demokratiju do zadnjeg daha”, poručio je Čelik.
* Turski premijer Binali Jildirim je osudio pokušaj državnog udara koji je nazvao „ilegalnim pokušajem” elemenata u vojsci. On je dodao da je grupa unutar turske vojske pokušala da zbaci vladu a snage bezbednosti su pozvane da učine sve što je neophodno. „Neki ljudi su ilegalno preduzeli akcije unutar lanca komande”, kazao je turski premijer. „Vlada koju je izabrao narod ostaje na vlasti. Ova vlada će otići samo kada narod bude to rekao”, kazao je Jildirim za NTV. On je dodao da će platiti najvišu cenu oni koji su odgovorni za to. U kasnijem obraćanju, turski premijer Jildirim je izjavio da će „posle pokušaja državnog udara Turska razmotriti i ponovo uvođenje smrtne kazne”. Jildirim je istakao da smrtna kazna nije dozvoljena po ustavu, ali da je moguće izvršiti zakonske promene kako bi se ova kazna ozvaničila. On je zahvalio i svim građanima koji su sa zastavama u rukama izašli na ulice u velikom broju i doprineli zaustavljanju puča. Narod nikada neće zaboraviti one koji su položili svoje živote sprečavajući vojni udar, dodao je Jildirim. Istakao je i da su pučisti gori od „kurdske terorističke organizacije”. On je rekao da su se turski narod i policija hrabro borili i da će sada pučisti biti izvedeni pred sud. „Nacija nikada neće zaboraviti ko je pokušao da izvrši izdaju”, rekao je on.
* Predsednik Turske Redžep Tajip Erdogan, u televizijskom obraćanju posle sletanja na istanbulski aerodrom Ataturk, rekao je da je pobunu izvela „manjina” u vojsci i da su neki u vojsci primali naređenja islamskog sveštenika Fetulaha Gulena koji je u Sjedinjenim Američkim Državama. „Izdajnici će platiti visoku cenu”, rekao je on. Erdogan je rekao da će biti „iskorenjeni” oni koji su pucali iz vazduha. Turski predsednik je rekao da je milion ljudi izašlo na ulice na protest zbog pokušaja državnog udara. Erdogan je rekao da su pučisti oteli njegovog generalnog sekretara, kao i da ne zna šta je s načelnikom generalštaba. „Turska ima demokratski izabranu vladu i predsednika. Mi smo nadležni i nastavljaćemo da do kraja sprovodimo naša ovlašćenja. Nećemo prepustiti našu zemlju napadačima. Dobro će se ovo završiti”, rekao je Erdogan. U svom kasnijem obraćanju narodu, Erdogan je ponovio optužbe protiv imama Fetulaha Gulena za organizovanje puča. Zatražio je od američkih vlasti i njegovo izručenje Turskoj. Gulen, koji godinama živi u samonametnutom egzilu u SAD, odbacio je optužbe da je učestvovao u pripremanju ovog vojnog udara.

### Međunarodne reakcije
* Generalni sekretar Ujedinjenih nacija Ban Ki Mun apelovao je na mir u Turskoj, saopštio je njegov portparol, navodeći da UN nastoji da rasvetli situaciju u toj zemlji.
* Američki državni sekretar Džon Keri izjavio je da se nada „miru, stabilnosti i jedinstvu” u Turskoj gde je vojska saopštila da je preuzela vlast. Američka ambasada u Ankari pozvala je svoje državljane da ne izlaze na ulicu. Američki predsednik Barak Obama je u telefonskom razgovoru sa Džonom Kerijem razmotrio razvoj događaja u Turskoj. Složili su se da sve strane treba da podrže demokratski izabranu vladu, pokažu uzdržanost i izbegnu nasilje i krvoproliće, saopštila je Bela kuća. „Stejt department će nastaviti da se fokusira na bezbednost američkih građana u Turskoj”, navodi se u saopštenju. Iz Pentagona je saopšteno da dešavanja u Turskoj ne utiču na aktivnosti protiv Islamske Države u Siriji a koje se sprovode iz turske VB Indžirik. „Vazdušne operacije protiv ID se nastavljaju”, saopšteno je iz Pentagona.
* Belgijski premijer Šarl Mišel izjavio je da belgijske vlasti detaljno prate šta se dešava u Turskoj i preporučio je svojim državljanima u toj zemlji da ne izlaze iz svojih kuća jer je situacija konfuzna.
* Visoka predstavnica Evropske unije za spoljnu politiku Federika Mogerini rekla je da je u kontaktu sa delegacijom EU u Ankari i pozvala na očuvanje mira u Turskoj. Mogerinijeva je pozvala na uzdržanost i poštovanje demokratskih institucija, prenosi Rojters.
* Britanski ministar spoljnih poslova Boris Džonson rekao je da je „vrlo zabrinut” zbog događaja u Turskoj i da britanska ambasada pomno prati razvoj situacije.
* Rusija je veoma zabrinuta zbog situacije u Turskoj, a predsednik Vladimir Putin informisan je o dešavanjima u toj zemlji, rekao je portparol ruskog predsednika Dmitrij Peskov.
* Portparol nemačke kancelarke Angele Merkel napisao je na Tviteru da se demokratski poredak u Turskoj mora poštovati i sve mora biti učinjeno da se zaštite životi.
* Generalni sekretar NATO-a Jens Stoltenberg pozvao je na puno poštovanje demokratskih institucija i turskog ustava. „Ja sam upravo razgovarao sa turskim ministrom spoljnih poslova Mevlutom Čavušogluom”, rekao je on i dodao da pomno prati događaje u Turskoj. On je izrazio podršku predsedniku Erdoganu i njegovoj vladi i pozvao na uzdržanost i mir.

## Žrtve
Turski general Umit Dundar izjavio je 16. jula 2016. godine da je više od 190 ljudi poginulo u nasilju koje je izbilo u pokušaju državnog udara u Turskoj, među kojima je 41 policajac, dva vojnika, 47 civila i 104 „zaverenika”. Turski premijer Binali Jildirim izjavio je da je 161 osoba ubijena, a više od 1.400 ljudi ranjeno u pokušaju vojnog udara.

## Napomene

## Reference

## Vanjske veze

* „Neuspeo vojni udar u Turskoj. Erdogan: Izdajnici će platiti visoku cenu” (RTS, 16. jul 2016)
* „Puč u Turskoj: 60 mrtvih, između 330 i 800 uhapšenih” (B92, 16. jul 2016)
* „Propao vojni puč: Turski ministar optužuje Ameriku za puč; Erdogan Obami: Ako smo saveznici daj Gulena” (''Večernje novosti'', 16. jul 2016)
* „Svetski lideri zabrinuti stanjem u Turskoj, Sirijci slave” (RTS, 16. jul 2016)
* „Reagovanja na pokušaj puča u Turskoj” (RTS, 16. jul 2016)
* Najnovije vesti — Bi-Bi-Si njuz 
* Najnovije vesti — *[[Dejli telegraf]]* 
* Najnovije vesti — Si-En-En 
* Najnovije vesti — Al Džazira 
* Najnovije vesti — *[[Vol strit žurnal]]* 
* Najnovije vesti — *[[Njujork tajms]]*